CELEX: 32017R1266
Language: lv
Date: 2017-07-11 00:00:00
Title: Komisijas Īstenošanas regula (ES) 2017/1266 (2017. gada 11. jūlijs), ar kuru atceļ Regulu (EK) Nr. 2494/96 par atsevišķu preču klasifikāciju kombinētajā nomenklatūrā

14.7.2017   
            
            
               LV
            
            
               Eiropas Savienības Oficiālais Vēstnesis
            
            
               L 183/1
            
         KOMISIJAS ĪSTENOŠANAS REGULA (ES) 2017/1266
   (2017. gada 11. jūlijs),
   ar kuru atceļ Regulu (EK) Nr. 2494/96 par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
   tā kā:
   
               (1)
            
            
               Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras (“KN”) vienveidīgu piemērošanu, ir jāpieņem noteikumi par atsevišķu preču klasifikāciju.
            
         
               (2)
            
            
               Komisijas Regula (EK) Nr. 2494/96 (3) klasificēja “polietilēntereftalāta plēvi, kuras biezums nepārsniedz 10 μm, pārklātu ar karstumizturīgu krāsu un satītu rulļos, kuru platums 62 cm” kombinētās nomenklatūras pozīcijā 3215“Tipogrāfijas krāsas, tinte vai tuša un citas tintes, arī koncentrētas, šķidras vai cietas”. Ražojuma klasificēšana pozīcijā 3215 bija noteikta, pamatojoties uz kombinētās nomenklatūras 3.b vispārīgo interpretācijas noteikumu, bet pamatojums nav sīkāk izklāstīts attiecībā uz iespējamajām pozīcijām, kas jāņem vērā, piemērojot 3.b vispārīgo noteikumu. Nav norādīti iemesli, kāpēc ražojums nav iekļauts pozīcijā 9612, kas ietver ne tikai zīmogspilvenus, bet arī “rakstāmmašīnu lentes vai tamlīdzīgas lentes, piesūcinātas ar tinti vai citādi apstrādātas nospiedumu iegūšanai, spolēs, kasetēs vai bez tām”.
            
         
               (3)
            
            
               Regula (EK) Nr. 2494/96 attiecas uz t. s., “lielajiem ruļļiem”, kas nav lietošanai gatavi ražojumi, bet gan ļoti gari ruļļi, kurus nav iespējams ievietot rakstāmmašīnā vai tamlīdzīgās mašīnās bez papildu posma ražošanas procesā. Šī informācija nav norādīta Regulas (EK) Nr. 2494/96 pielikumā pievienotajā ražojuma aprakstā, un tās neesamība var radīt nepareizu tarifa klasifikāciju attiecībā uz lietošanai gatavām ar tinti piesūcinātām lentēm. Lietošanai gatavas ar tinti piesūcinātas lentes ir klasificējamas pozīcijā 9612.
            
         
               (4)
            
            
               Tā kā attiecīgais ražojums, uz ko attiecas Regula (EK) Nr. 2494/96, vairs nav pieejams tirgū, minētā regula vairs netiek uzskatīta par nepieciešamu. Lielākā daļa ar tinti piesūcinātu lenšu, kas pašlaik pieejamas tirgū, pat ja tās ir ļoti platas un garas, var uzreiz ievietot rakstāmmašīnā vai tamlīdzīgās mašīnās un izmantot bez papildu posma ražošanas procesā. Papildus tiks izveidota paskaidrojoša piezīme attiecībā uz KN apakšpozīcijām 9612 10 10 līdz 9612 10 80 (“lentes”), lai sniegtu norādījumus par to, kā klasificējamas ar tinti piesūcinātas lentes.
            
         
               (5)
            
            
               Tādēļ Regula (EK) Nr. 2494/96 būtu jāatceļ, lai novērstu iespējamas atšķirības ar tinti piesūcinātu lenšu tarifu klasifikācijā un nodrošinātu vienveidīgu kombinētās nomenklatūras piemērošanu Savienībā.
            
         
               (6)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Regulu (EK) Nr. 2494/96 atceļ.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 11. jūlijā
      
         
            Komisijas
         
         
            un tās priekšsēdētāja vārdā –
         
         
            Nodokļu politikas un muitas savienības ģenerāldirektorāta
         
         
            ģenerāldirektors
         
         Stephen QUEST
      
   
   
      (1)  OV L 269, 10.10.2013., 1. lpp.
   
   
      (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).
   
      (3)  Komisijas 1996. gada 23. decembra Regula (EK) Nr. 2494/96 par atsevišķu preču klasifikāciju kombinētajā nomenklatūrā (OV L 338, 28.12.1996., 38. lpp.).